鄭子家告趙宣子
作者：先秦：左丘明 
篇章：古文觀止 卷二・周文

paragraphs: 晉侯合諸侯於扈，平宋也。
於是晉侯不見鄭伯，以爲貳於楚也。鄭子家使執訊而與之書，以告趙宣子曰：“寡君即位三年，召蔡侯而與之事君。九月，蔡侯入於敝邑以行，敝邑以侯宣多之難，寡君是以不得與蔡侯偕，十一月，克減侯宣多而隨蔡侯以朝於執事。十二年六月，歸生佐寡君之嫡夷，以請陳侯於楚而朝諸君。十四年七月寡君又朝，以蕆陳事。十五年五月，陳侯自敝邑往朝於君。往年正月，燭之武往朝夷也。八月，寡君又往朝。以陳蔡之密邇於楚，而不敢貳焉，則敝邑之故也。雖敝邑之事君，何以不免？在位之中，一朝於襄，而再見於君，夷與孤之二三臣，相及於絳。雖我小國，則蔑以過之矣。今大國曰：‘爾未逞吾志。’敝邑有亡，無以加焉。古人有言曰：‘畏首畏尾，身其餘幾？’又曰：‘鹿死不擇音。’小國之事大國也，德，則其人也；不德，則其鹿也。鋌而走險，急何能擇？命之罔極，亦知亡矣。將悉敝賦以待於鯈，唯執事命之。文公二年，朝於齊；四年，爲齊侵蔡，亦獲成於楚。居大國之間而從於強令，豈有罪也？大國若弗圖，無所逃命。”
晉鞏朔行成於鄭，趙穿、公婿池爲質焉。